Liverpool-legende Fowler brei nou in Oz | Netwerk24
Die gewese Liverpool-ster Robbie Fowler is as die nuwe afrigter van die Brisbane Roar in Australië aangestel. Foto: Getty Images
Fowler, wat 183 doele in 369 wedstryde vir die Engelse sokkerklub Liverpool aangeteken het, is as die nuwe afrigter van die Brisbane Roar aangestel.
Die Roar is ’n sukkelende klub wat in Australië se topliga, die “A-League”, speel.
Die 44-jarige Fowler is vir die volgende twee seisoene gekontrakteer, hoewel hy oor min ervaring as ’n senior afrigter beskik.
Hy het voor sy uittrede as speler in 2012 as speler/afrigter vir die Thaise klub, Muangthong United, opgetree en was sedertdien ook by die Liverpool-akademie as afrigter betrokke.
Fowler glo egter nie sy gebrek aan ervaring sal teen hom tel nie. “Al het ek min ervaring, beteken dit nie noodwendig ek gaan my sleg van my taak kwyt nie. Jy kan Jürgen Klopp (Liverpool se afrigter) of Pep Guardiola (Manchester City se afrigter) hier aanstel en dis nie te sê hulle sal suksesvol aan die stuur van Brisbane wees nie.”
“Ek het ’n goeie loopbaan as speler gehad en beskou hierdie as die ware begin tot my nuwe hoofstuk as afrigter.”
Benewens sy etlike goeie vertonings vir Liverpool en Engeland oor meer as ’n dekade, sal Fowler dalk die beste onthou word vir die omstrede wyse waarop hy ’n doel in 1999 gevier het.
Fowler het ná ’n strafdoel teen Everton, Liverpool se aartsvyand, gemaak asof hy kokaïen snuif.
Dít was uit weerwraak teen Everton-aanhangers wat valse aantygings gemaak het dat hy ’n dwelmgebruiker is.
Hy het destyds hiervoor onder groot kritiek deurgeloop en moes later om verskoning vra.